
Uburenganzira bwose bugengwa n’itegeko mpuzamakungu rikingira abanditsi. Uruhusha rwanditse rutegerezwa kuba rufiswe n’uwugishira ahabona kugira hakoreshwe canke hasubirwemwo igice ic’ari co cose c’iki gitabu.



Ikigabane ca 1




Kubera iki Akarangamutima?



...ng’uz’umenye UKO BIKWIYE KUGENZWA mu ngoro y’Imana...

1 Timoteyo 3:15

Abakozi b’Imana bakorera mu ruhagarara rwinshi. Uruhagarara rwerekeye amafaranga, uruhagarara rw’umuryango n’uruhagarara rw’ivy’abantu babitezeko ni imwe mu myitwarariko myinshi mu gikorwa c’Imana. Izo mpagarara mu gikorwa c’Imana ni zo kenshi na kenshi ziba inyanduruko z’inyifato itabereye y’abungere.

Mu gikorwa c’Imana, inyifato itabereye irashobora gushiraho igicapo kibabaje c’ico duhagarariye mu gikorwa c’Imana. Nta na rimwe muri kahise k’ubukristo inyifato n’uburyo bwo kubaho bw’abazezwashengero vyigeze bija mu mwihwezo nk’uwo. Twebwe, twahamagariwe mur’ubu bugabuzi dukwiye kurwana kugira tugumane inyifato kanaka. Isi iriko iratwitegereza, yizigiye kubona akanenge kugira ishobore kuduhama. Ni co gituma Paulo yavuze kw’abakozi b’Imana bakwiye kugira intahe nziza n’imbere y’abatizera.

Kand’akwiye gushingirwa intahe neza n’abo hanze, kugira ngo ntatembere mu mugayo no mu mutego wa wa murwanizi.

1 Timoteyo 3:7

Igihe Imana ihamagaye umuntu, ica mbere imusaba ngw’ayikurikire, kandi ngw’ayigireko. Ntidukwiye guhagarika kwiga. Ubugabuzi ni urugendo rurerure rw’ishure ribandanya. Kimwe mu bintu Paulo yadutegetse kumwigirako cari ingeso. Mu yandi majambo, tubwirizwa gukurikira ingingo ngenderwako z’akarangamutima zahinduye ingeso yiwe nk’umukozi w’Imana.

Ariko weho wakurikiye neza ukwigisha kwanje, N’IN GESO...

2 Timoteyo 3:10



Non’ ni akahe? Izi ni inyifato, ingingo ngenderwako n’amategeko yagutse dukwiye kwisunga mu bugabuzi. Inyifato z’akarangamutima ni ukuri, ukugororoka, iteka, inyifato nziza, ukwemerwa n’amategeko, imvugakuri, kwuzura ubunyankamugayo.

Inyifato ihushanye n’akarangamutima mu rundi ruhande, ni ico cose giteye isoni, kidatunganye, kitabereye, kitagira iteka, kidasobanutse, c’uburyarya kandi kumbure kitanagororotse.

Ibidahuye n’Akarangamutima

Amategeko ndangamutima si amabwirizwa adahinduka. Si amabwirizwa y’Imana. Uburangamutima si ivyanditswe kand’uzosanga bumwe muri bwo budashobora gushirwa mu ngiro mu bihe bimwe bimwe vy’igikorwa c’Imana. Ariko, muri rusangi ni amategeko ngirakamaro mu gukora ubugabuzi. Kubaho udakurikiza bumwe mur’ubwo burangamutima ntibitegerezwa kuba icaha. Ni ivyiyumviro gusa bishobora kudufasha kurangura amabango yacu. Ndiko nerekana amategeko ya Bibiliya kugira mfashe abakozi b’Imana kubaho no gukorera Imana mu bwenge.

Isengesho ryanje ni uko woronka mur’izi mpapuro, ikintu ngirakamaro kikwinjiza mu bugororotsi, kugira wewe - muntu w’Imana - “...ube uwushitse, ufise ibigukwiye vyose ngw’ukore igikorwa ciza cose” (2 Timoteyo 3:17).



Ikigabane ca 2




Akarangamutima k’Umurongozi 



Hari ikibi nabonye munsi y’izuba, umenga ni ifuti ryavuye k’uwuganza:

Umusiguzi 10:5

Mw’ishengero ryose, umuntu umwe gusa ni we ashobora kuba umurongozi cank’umukozi w’Imana akuriye abandi. Ibintu vyiza birashobora gusokoroka mu murongozi, ariko n’utunenge turashobora kuzanana mur’urwo rugezo.

Umurongozi ni uwahawe iyerekwa ry’ishengero. Kugira yame ivyamwa vyinshi, umurongozi akwiye kwemera kw’adashobora kwikorana wenyene. Akwiye gukorana n’umurwi w’abantu. Ukubaho kw’uwo murwi ni kwo kumugira umurongozi.

Ubuhinga bwo kuba umurongozi ni bwo buhinga bwo kurongora umurwi. Mu guteza imbere umurwi ngirakamaro no kuwutunganya neza, umurongozi akwiye gushiraho imigenderanire ishika yo mu kazi hagati y’abakorana n’abakozi b’Imana bakiri bato. Sangira n’abandi umutwaro w’igikorwa c’Imana maze uzoba umuntu ahambaye kandi azana umwimbu mwinshi.

Kuba umurongozi atera imbere bisaba kwizigira abantu bihagije kugira ubasangize igikorwa gihambaye wikoreye. Abarongozi b’amashengero bakora ibintu vyinshi bidahuye n’akarangamutima mu bushobozi bwabo nk’abarongozi b’umurwi. Ivyo bikorwa bidahuye n’akarangamutima bishikana ku gutandukana kw’imirwi n’amashengero.

Umurwi usambuka mu kiringo c’imyaka mike ntiwigera ukura ngo waguke. Ugusambuka kw’imirwi y’ubwungere ni imwe mu ngorane z’ubugabuzi bwa none. Kumbure, ibice mirongo ine kw’ijana vy’inkomoko y’ubugarariji bishobora gushirwa ku barongozi, ibice mirongo ine kw’ijana ku bunganizi, n’ibice mirongo ibiri kw’ijana ku barongozi n’abunganizi bavanze.



Umurwi ugizwe n’abantu batandukanye mukorana. Bashobora kuba abungere bakorana, abarongozi b’imirwi y’abaririrmvyi, abarongozi b’amasengesho, abanditsi, abatunganyabikorwa, n’abandi.

Ubu naho ngira nerekane ingeso ndangamutima abagabuzi bakuriye abandi bakwiye gukurikiza:

1. Reka bose bamenye kw’uri umurongozi, kandi ko “uzi” kw’uri umurongozi.

Abantu baragomba kuryamira abarongozi b’intege nke. Abagore bakaryamira abagabo b’intege nke. Abunganizi bawe bazokuganza hanyuma bikike inyuma y’ukudafata ingingo kwawe n’ukutagira ubushizi bw’amanga. Fata ibintu mu minwe! Intumwa Paulo yimenyekanishije n’ubushizi bw’amanga bwinshi kandi yama ashimika ku co yari.

Paulo, intumwa, (itatumwe n’abantu, kandi nta muntu yabariwe kuntuma, ariko natumwe na Yesu Kristo...)

Ab’i Galatiya 1:1

2. Menyesha abo mukorana ko nimba bagufitiye akamaro, si akadasubirizwa

Abunganizi bawe bakwiye kumenya ko utabatinya. Ni iteka kuri bo guhagararana nawe, kandi bakwiye kuguma mu kibanza cabo cank’ikindi... Uwo mukorana ntakwiye kwumva kw’ari we atumye igikorwa ciyunga. Abunganizi bawe bakwiye kumenya ko bashobora kwirukanwa. Umuntu wese udashobora kuganza, gutegeka canke guha intumbero ntimukwiye gukorana. Arashobora kwibona nk’aho akuruta cank’agusumba, ariko hashobora kuba umurongozi umwe gusa. Ikintu cose c’imitwe ibiri ntigisanzwe. Umutwe ukwiye kuba umwe – kandi bitegerezwa gutomoka kuri bose.

